הגרקין

הגרקין (לשעבר מגדל סוויס רה; באנגלית: Swiss Re Tower) הוא הבניין העשרים ושניים בגובהו בלונדון שבאנגליה ואחד מן המוכרים ביותר בשל צורתו הייחודית. גובהו של המגדל 180 מטר והוא כולל 40 קומות. מיקום המגדל נמצא באזור הסיטי של לונדון במקום בו עמדה הבורסה הבלטית. בנייתו החלה כ-8 שנים לאחר שבניין הבורסה הבלטית נהרס על ידי פצצה שהטמין ה-IRA בקרבתו ב-10 באפריל 1992. בעקבות פיצוץ הבניין הוחלט על הקמת בניין חדש באותו מקום, תוך שיחזור החזית של בניין הבורסה שנהרס, וחדר המסחר שהיה בו. מאחר שהנזק היה רב, התברר שלא ניתן לשחזר את בניין הבורסה והוחלט על בניית בניין חדש. מבנה בניית הסוויס רה, שתוכנן על ידי האדריכל נורמן פוסטר ונבנה על ידי סקנסקה החלה ב-2000 והוא נפתח לציבור ב-28 באפריל 2004. בשל צורתו יוצאת הדופן זכה הבניין למספר כינויים ובהם: המלפפון החמוץ (the Gherkin), המלפפון החמוץ האירוטי (the Erotic Gherkin), סמל פאלי מקריסטל (The Crystal Phallus שהוא משחק מילים על בסיס "The Crystal Palace" - ארמון הבדולח) והרמיזה הגבוהה (the Towering Innuendo). תכנון הבניין זכה בשנת 2004 בפרס סטרלינג של המכון המלכותי לאדריכלים בריטים. הייתה זו הפעם הראשונה שמנהלת מתן הפרסים בחרה פה אחד את הבניין הזוכה. בפברואר 2007, נמכר הבניין במחיר שיא של 600 מיליון לירות שטרלינג, לחברת הנדל"ן הגרמנית IVN ולבנק אוונס רנדל. בנובמבר 2014, נמכר שוב, תמורת 726 מיליון ליש"ט (עם תשואה של 3.8% על ההכנסות משכירות). הרוכשים היו בני משפחת ספרא. גלריה ראו גם גורדי שחקים בלונדון קישורים חיצוניים אתר האינטרנט הרשמי של הגרקין סנט מרי אקס 30 באתר משרד האדריכלים פוסטר ושות' סנט מרי אקס 30 באתר חברת הבנייה סקנסקה מהו מגדל "המלפפון" בלונדון?, באתר אנציקלופדיה אאוריקה סנט מרי אקס 30 באתר המועצה לבניינים גבוהים וסביבת מחיה עירונית (CTBUH) סנט מרי אקס 30 באתר archello הערות שוליים